傅子馀
六丑 耀光于所居之露台上设一花栏，莳花卉十馀种，予独爱茉莉，以其瓣多质洁，差胜素馨
又高台倦倚，乍入眼、堆盘香雪。水泥正添，沿栏青数叠。玉瓣堪撷。最是黄昏候，雾横风袅，伴蕊仙清绝。珠湄旧梦遥相接。细缕穿云，层英舞月。红桥几回伤别。渐烟沉露洗，幽事难说。流尘仍热。委天涯片叶。但有虫吟处、情便切。冰枝未供瑶阙。自西园过雨，也愁倾折。芳容似、野梅寒怯。争不把一榻，诗魂化了，鬓边闲蝶。绵绵恨、都付啼鴂。傥此花、尚解怜人意，花心暗裂。